**NÁRODNÁ RADA SLOVENSKEJ REPUBLIKY**

IV. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

NÁVRH

ZÁKON

z ....... 2007,

**ktorým sa mení a dopĺňa zákon č.61/2000 Z. z. o osvetovej činnosti v znení zákona č.416/2001 Z. z. o prechode niektorých pôsobností z orgánov štátnej správy na obce a vyššie územné celky**

Národná rada Slovenskej republiky sa uzniesla na tomto zákone:

**ČI. I**

Zákon č.61/2000 Z. z. o osvetovej činnosti v znení neskorších predpisov sa mení a dopĺňa takto:

1. V §5 sa za odsek (2) vkladá nový odsek (3), ktorý znie :

„(3) Zriaďovateľ alebo zakladateľ osvetového zariadenia podľa §4 písmeno b), c), d), e) vyžiada si pred zrušením alebo zlúčením osvetového zariadenia, alebo pri prevode zriaďovateľskej alebo zakladateľskej funkcie na iného zriaďovateľa alebo zakladateľa, záväzné stanovisko rezortného ministerstva. Rozhodnutie o zrušení alebo zlúčení vydané v rozpore so stanoviskom rezortného ministerstva je neplatné “.

2. V §7 sa  odsek (1) dopĺňa písmenom d), ktoré znie:

„d) vydáva záväzné stanovisko k zrušeniu alebo zlúčeniu osvetového zariadenia, alebo k prevodu zriaďovateľskej alebo zakladateľskej funkcie dohodou na iného zriaďovateľa alebo zakladateľa osvetového zariadenia ( § 5 ods. 3 ).“.

**ČI. II**

2.Tento zákon nadobúda účinnosť 1.11.2007.

# Dôvodová správa

**A. Všeobecná časť**

Dohovor UNESCO na ochranu nehmotného kultúrneho dedičstva (ďalej len „dohovor“) bol prijatý rezolúciou č. 32 dňa 17. októbra 2003 na 32. zasadnutí Generálnej konferencie UNESCO.

Cieľom dohovoru je vytvorenie takých podmienok na ochranu nehmotného kultúrneho dedičstva, ktoré prispejú k upevňovaniu povedomia o nehmotnom kultúrnom dedičstve ako trvalej súčasti svetového kultúrneho dedičstva, k podpore a rozvíjaniu rozmanitosti jeho prejavov, k hlbšiemu poznaniu zložiek nehmotného kultúrneho dedičstva spoločenstiev, skupín a jednotlivcov a k jeho rozvoju na miestnej, národnej a medzinárodnej úrovni. Dohovor v spojitosti s ďalšími významnými medzinárodnými právnymi nástrojmi, upravujúcimi oblasť ľudských, sociálnych, kultúrnych práv i hmotného kultúrneho a prírodného dedičstva prispieva k prehlbovaniu tolerancie, vzájomnej úcty, solidarity a medzinárodnej pomoci medzi spoločenstvami, skupinami a jednotlivcami. Dohovor súčasne posilňuje inštitucionálne a finančné mechanizmy ochrany nehmotného kultúrneho dedičstva vytvorením Medzivládneho výboru na ochranu nehmotného kultúrneho dedičstva a Fondu nehmotného kultúrneho dedičstva.

Ratifikovaním dohovoru sa Slovenská republika zaviazala plniť ustanovenia dohovoru a úlohy v nich definované, ktoré vyplývajú najmä z časti III. Ochrana nehmotného kultúrneho dedičstva na národnej úrovni, články 11 až 15.

Možno konštatovať, že úlohy inštitucionálneho, administratívneho, finančného, vzdelávacieho, výskumno-dokumentačného, informačno-propagačného charakteru, ktoré je Slovenská republika v nadväznosti na vyššie uvedené články povinná plniť, sú rámcovo upravené príslušnými ustanoveniami zákonov č. 61/2000 Z. z. a č. 4/1958 Zb. SNR a nadväzujúcimi zákonmi.

Okrem rezortu kultúry, ktorý nesie priamu zodpovednosť za ochranu kultúrneho dedičstva, ktorého nehmotná zložka je jeho neoddeliteľnou súčasťou, vstupujú do procesu ochrany nehmotného kultúrneho dedičstva i ďalšie inštitúcie so svojou právnou bázou.  Medzi nimi Národné osvetové centrum (NOC) v Bratislave – inštitúcia zriadená MK SR, úlohou ktorej je najmä  **zabezpečovať, budovať, ochraňovať a napomáhať duchovnému rozvoju občanov a živej neprofesionálnej kultúry, ktorá je súčasťou nehmotného kultúrneho dedičstva na Slovensku.**

**NOC spolupracuje, metodicky usmerňuje a odborne koordinuje osvetové zariadenia podľa zákona č.61/2000 Z. z. v znení zákona č.416/2001 Z. z. – krajské a regionálne osvetové strediská v zriaďovateľskej pôsobnosti samosprávnych krajov, ktoré svojou činnosťou pokrývajú celé územie Slovenskej republiky a ktoré sa priamo v regiónoch významnou mierou podieľajú na plnení úloh a celospoločenských zámerov v tejto oblasti.**

**Navrhovaná právna úprava má zamedziť disproporciám a narušeniu systému kultúrno – osvetovej činnosti, možnému negatívnemu dopadu na miestnu a regionálnu kultúru a tým i na ochranu nehmotného kultúrneho dedičstva v prípade prijatia a realizovania nekoncepčných a nesystémových krokov v rozpore s celospoločenským záujmom.**

**B. Osobitná časť**

**K článku I**

Delimitáciou sa rozličné kultúrne inštitúcie a zariadenia v druhej polovici 90. rokov 20. storočia dostali zo zriaďovateľskej sféry ministerstva kultúry do pôsobnosti krajských úradov a následne vyšších územných celkov, ako i obcí a miest. Vzhľadom na to, že v poslednom období sa množia prípady, keď sa títo zriaďovatelia zaoberajú úvahami o zlučovaní inštitúcií s rozličným obsahovým zameraním, čo vyvoláva podozrenie, že v niektorých prípadoch môže ísť najmä o formálne uvoľnenie zaujímavých objektov, aj za cenu obmedzenia činností pôvodne samostatných kultúrnych inštitúcií, navrhujú predkladatelia, aby k takýmto organizačným zmenám mohlo prichádzať iba so súhlasom rezortu ministerstva kultúry.

Prijatím novelizácie teda príde k obmedzeniu možnosti spojiť napríklad hvezdáreň s galériou a následnému eventuálnemu presťahovaniu galérie z centra mesta do objektu hvezdárne, aby sa galéria stala „nadbytočným“ a teda odpredateľným majetkom.

**K článku II**

Navrhuje sa účinnosť zákona od novembra 2007, nakoľko ide o aktuálny problém, ktorý je potrebné legislatívne riešiť čo najrýchlejšie.

**DOLOŽKA ZLUČITEĽNOSTI**

**návrhu právneho predpisu s právom Európskych spoločenstiev a právom Európskej únie.**

1. Navrhovatelia právneho predpisu: **Dušan Jarjabek, poslanec NR SR, Ľudmila Mušková, poslankyňa NR SR, Rafael Rafaj, poslanec NR SR**

2. Názov právneho predpisu:

**Návrh zákona, ktorým sa** **mení a dopĺňa zákon č.61/2000 Z. z. o osvetovej činnosti v znení zákona č.416/2001 Z. z. o prechode niektorých pôsobností z orgánov štátnej správy na obce a vyššie územné celky**

3. Záväzky Slovenskej republiky vyplývajúce z prístupovej zmluvy a z faktu o podmienkach pristúpenia:

**nemajú na navrhovaný zákon vplyv**

4. Problematika návrhu zákona:

* **je upravená v práve Európskej únie**
* **je upravená v práve Európskych spoločenstiev**

5. Stupeň zlučiteľnosti návrhu právneho predpisu s právom Európskych spoločenstiev.

**Návrh je kompatibilný s právnymi predpismi EÚ a rieši problematiku vyhradenú na úpravu predpismi jednotlivých členských štátov EÚ..**

6. Gestor:

**Bezpredmetné**

7. Účasť expertov :

**Experti EÚ na príprave zákona neparticipovali. Novelizované znenie zákona bolo konzultované s generálnym riaditeľom Národného osvetového centra Jánom Tazberíkom.**

**Doložka finančných, ekonomických, environmentálnych vplyvov a vplyvov**

**na zamestnanosť**

1. Odhad na verejné financie

**Návrh zákona nemá dopad na príjmy obcí a miest.**

2. Odhad dopadov na obyvateľov, hospodárenie podnikateľskej sféry a iných právnických osôb.

**Návrh zákona nebude mať dopad na štátny rozpočet.**

3. Odhad dopadov na životné prostredie

**Návrh zákona nebude mať vplyv na životné prostredie.**

4. Odhad dopadov na zamestnanosť

**Návrh zákona nebude mať dopad na zamestnanosť.**